Papersnake/gushiwen huggingface dataset:
奉使契丹二十八首其二十七舜泉诗
苏辙（宋代）

历山岩岩，虞舜宅焉。
虞舜徂矣，其神在天。
其德在人，其物在泉。
神不可亲，德用不知。
有冽斯泉，下民是祗。
泉流无疆，有永我思。
源发于山，施于北河。
播于中逵，汇为澄波。
有鳖与鱼，有菱与荷。
蕴毒是泄，污浊以流。
埃壒消亡，风火灭收。
丛木敷荣，劳者所休。
谁为旱灾，靡物不伤。
天地耗竭，泉亦沦亡。
民咸不宁，曰不享耶。
时雨既澍，百谷既登。
有流泫然，弥坎而升。
沟洫满盈，虾黾沸腾。
匪泉实来，帝实顾余。
执其羔豚，苹藻是菹。
帝今在堂，泉复如初。
怀谭山人
梁有谦（明代）

慷慨徵君鬓已斑，谈仙虚拟驻春颜。大名不籍诸生起，两疏真轻一死还。

未分此身非马革，曾提双剑出燕关。如今垂翅无侯骨，自戴黄冠老一山。
偈
释宗演（明代）

一九与二九，相逢不出手。
世间出世间，无剩亦无少。
题玉壶洞
玉壶洞客（宋代）

洞前流水碧于苔，洞口桃花扑面开。
转头望断意不断，长啸一声须再来。
灵岩寺
刘摰（宋代）

先望岩端金碧明，久穿葱茜踏峥嵘。山疑图画曾经见，地喜生平所未行。

随处石泉春渴解，上方云屋夜寒生。主人著意开佳境，无负千年四绝名。
和大名掾舍弟君时
彭汝砺（宋代）

大名书到慰离忧，南北还嗟各宦游。任责踰涯吾不乐，食功随分汝何羞。

客尘汎汎常时味，河水浑浑一片愁。綵服欲归今未可，遥将心寄日边州。
次韵子东奉命祠高禖斋宫望临平山
周紫芝（宋代）

遥想祠宫晓色寒，卷帘聊此看孱颜。官闲颇似苏司业，诗好全如庾子山。

觅句不妨烟雨外，浮家犹记往来间。旧游有意重回首，恐上金銮未得还。
眉州燕游杂咏十首·葵亭
晁公溯（宋代）

杲杲东出日，万方被照临。
鸜鹆不逾济，草木有常心。
旅闷十首
方回（元代）

彼姝复此粲，人面外堪看。
鹦鹉虽能语，芙蓉岂耐寒。
舌酣元可畏，背毁更多端。
昵昵徒为耳，云龙许控抟。
旅地寒风感怀
洪繻（清代）

北风吹如铁，一夜寒冰结。万山草木枯，十里笮桥折。

路上无行人，行人马啼齧。尘壒扑天黄，日色入云灭。

村径十三条，条条沙断绝。回首蓟北山，无此霜凛冽。

曲腰寒起粟，龟手冻欲裂。磨砚池水乾，扫阶雪地洁。

佩剑霜有棱，熏笼火不爇。窗外问梅花，冲寒未吐蘖。

踟蹰顾行旌，迢遰犹难发。岁月叹蹉跎，谋生计已拙！

长大抚头颅，壮怀未豁达。抑郁在人间，貂裘苦难脱！

意气百尺楼，风尘受颠越。今古几英雄，销磨嗟未歇。

我亦失路人，同声一呜咽！
斋居奉同久庵寅长纪赠 其一
严嵩（明代）

松柏高姿兰蕙薰，茆斋北郭旧论文。宁非夙世神仙侣，华省青精更对君。
金丹诗诀 其七十八
陈楠（宋代）

铅汞之宗龙虎根，玄牝之户戊已门。只向玉壶春色里，摘枝花去问羲轩。
长沙送李十一（衔）
杜甫（唐代）

与子避地西康州，洞庭相逢十二秋。远愧尚方曾赐履，

竟非吾土倦登楼。久存胶漆应难并，一辱泥涂遂晚收。

李杜齐名真忝窃，朔云寒菊倍离忧。
庄子口义成
林希逸（宋代）

逍遥而下是全书，渔父诸篇却不如。意外形容辞独至，句中脉络字无虚。

机锋颇似禅三昧，根极祗求性一初。千古濠梁同会面，子真知我我知鱼。
师旷歌二首 
李梦阳（明代）

宫筵肆兮哀弦拊，玄鹤降兮鸣且舞。呼烟侣兮啸云友，谁能为此师旷子。
凤城归舟次石壁逢罗守阃学制野泊苶话
释今无（明代）

春波明媚客途宽，忽得相逢野泊难。看鬓有谁怜老衲，问年无计惜穷官。

閒云远远侵茶绿，春草茸茸着雾寒。吟尽奚囊好诗句，黄昏长薄散金盘。
颂古二十四首
释宗演（明代）

入圣超凡既有声，卧龙谁顾碧潭清。
快须鼓浪兴云雨，莫负从前济物心。
郊园牡丹复花容往
李梦阳（明代）

问主寻芳客故来，百花开尽此花开。凄凉野径堪车马，烂熳天香只草莱。

穿叶自由蜂逐逐，坐枝频起燕回回。杨花暮合风沙迥，绕树猫倾醉后杯。
赠从弟·其三
刘桢（两汉）

凤皇集南岳，徘徊孤竹根。
于心有不厌，奋翅凌紫氛。
岂不常勤苦？羞与黄雀群。
何时当来仪？将须圣明君。
感秋五首 其四
杨万里（宋代）

秋晓寒可忍，秋夕永难度。青灯照书册，两眼如隔雾。

掩卷却孤照，块然与谁语。倒卧卧不得，起行行无处。

屋角忽生明，山月到庭户。似怜幽独人，深夜约清晤。

我吟月解听，月转我亦步。何必更读书，且与月联句。
兴元府园亭杂咏·山堂
文同（宋代）

何以山名堂，层石作崖巘。
余本岩穴士，每往不欲返。
公吏呈俗书，还来愧冠冕。
金陵旧院
蒋超（清代）

锦袖歌残翠黛尘，楼台塌尽曲池湮。
荒园一种瓢儿菜，独占秦淮旧日春。
湘灵鼓瑟
陈某（宋代）

苍梧云杳杳，湘浦月沈沈。
谁将竹间泪，弹成丝上音。
如怨复如诉，可听不可寻。
乃知二帝子，尚怀千载心。
君臣等天地，死生空古今。
伏波祠怀古
郑定（明代）

荒祠衰草已凄然，犹有邦人话往年。铜鼓苔生秋雨后，宫墙花落夕阳边。

竹书早著平蛮策，沙井空馀饮马泉。词客经过休感慨，云台麟阁总寒烟。
早过梨岭，喜雪书情呈崔判官
张起（唐代）

度岭逢朝雪，行看马迹深。轻标南国瑞，寒慰北人心。

皎洁停丹嶂，飘飖映绿林。共君歌乐土，无作白头吟。
菩萨蛮·芭蕉新叶
黄之隽（清代）

芳心乍展簪头玉。砑绫细裥皴柔绿。斜日漏清阴。绮窗遮不深。

柔凉难著暑。响曳苏苏雨。摘下软婀娜。扇人风未多。
绛都春·寒阴渐晓
佚名（宋代）

寒阴渐晓。报驿使探春，南枝开早。粉蕊弄香，芳脸凝酥琼枝小。早天分外精神好。向白玉堂前应到。化工不管，朱门闭也，暗传音耗。轻渺。盈盈笑靥，称娇面、爱学宫妆新巧。几度醉吟，独倚栏干黄昏後。月笼疏影横斜照。更莫待、单于吹老。便须折取归来，胆瓶顿了。
初晴
刘崧（元代）

微雨初晴不作泥，牡丹花发石栏西。公庭过午文书静，坐听林鸠自在啼。
种竹
宋祁（宋代）

世皆笑幽独，可不少自贬。
种竹南轩间，亦足以相验。
況兹岁华晚，众卉日凋敛。
清节良自如，栽培匪为谄。
立 其三
刘才邵（宋代）

盛德天垂覆，皇明日照临。九重颁汉诏，四海识尧心。
琵琶
李峤（唐代）

朱丝闻岱谷，铄质本多端。半月分弦出，丛花拂面安。

将军曾制曲，司马屡陪观。本是胡中乐，希君马上弹。
黄成之
魏了翁（宋代）

黄君求我古诚州，求之不得还西游。所求易予胡不予，渠家自西庄生舟。

庄生传之贾太傅，便将死生同浮休。我家舟子与渠别，中孚之象刚包柔。

仰山俯泽乘巽木，藏离伏坎含坤牛。中间至虚若无物，实理备具非空浮。

此在太玄首黄宫，其于参同居中洲。会通古今贯微显，上下天地同周流。

人将百年等浮沤，我以千载为春秋。我言似大而非夸，人人皆有不自求。

黄君不信谓予赫，我自姬孔君庄周。
蔡州叶翰林寄示近诗次韵八首 诸葛莱
程俱（宋代）

三雄未辨谁朱紫，祇有群狙聊作使。卧龙偃蹇正躬耕，一饱但知藜藿美。

平生习气故难尽，品藻芜菁传锦里。投醪饮河真有味，置薤留根何足比。

要知茹草可终身，肯作染羹摇食指。公今啸诺坐堂上，方丈盈前宁少此。

戏持微草调诸伧，笔势滔滔下南纪。云亭漫吏食不足，几欲送穷烦郁垒。

拔毛蒸瓠当家鹜，漱石枕流徒厉齿。因公始识武侯鲭，盖地何当似芣苢。
诸官游招隐寺
王昌龄（唐代）

山馆人已空，青萝换风雨。自从永明世，月向龙宫吐。

凿井长幽永，白云今如古。应真坐松柏，锡杖挂窗户。

口云七十馀，能救诸有苦。回指岩树花，如闻道场鼓。

金色身坏灭，真如性无主。僚友同一心，清光遣谁取。
丁卯新正纪怀四首
陆文圭（元代）

鲁史曾书雨木冰，坤多切切革阴凝。
衡门空把尤时志，无奈华轩尽鹤乘。
送琴师毛敏仲北行
汪元量（宋代）

苏子瞻吃惠州饭，黄鲁直度鬼门关。
今日君行清泪落，他年勋业勒燕山。
喜侯舍人蜀中新命三首
黄滔（唐代）

八都词客漫喧然，谁解飞扬诰誓间。五色彩毫裁凤诏，

九重天子豁龙颜。巴山月在趋朝去，锦水烟生入阁还。

谋及中兴多少事，莫愁明月不收关。

却搜文学起吾唐，暂失都城亦未妨。锦里幸为丹凤阙，

幕宾征出紫微郎。来时走马随中使，到日援毫定外方。

若以掌言看谏猎，相如从此病辉光。

贾谊才承宣室召，左思唯预秘书流。赋家达者无过此，

翰苑今朝是独游。立被御炉烟气逼，吟经栈阁雨声秋。

内人未识江淹笔，竟问当时不早求。
题画扁
王偘（宋代）

野桥人迹少，林静谷风闲。
谁识孤峰顶，悠然宇宙宽。
日用
陆游（宋代）

舂谷灌园蔬，日长闲有余。
何妨忍挥汗，合药施乡闾。
和石昌言舍入酬王景彝学士雪霁有怀
王珪（宋代）

寒霙飞断九门深，日上扶桑海气沈。
初见云端浮紫阙，忽惊尘外列瑶林。
芝封诏墨春生润，绮结官钱夕带阴。
官职声名君自有，何妨更绝郢中吟。
松芝图
了亮（清代）

悬厓一株松，经霜复经雪。倚涧五茎芝，日月精华结。

生成栋梁材，品格自高洁。异草本灵丹，服之增颜色。

援笔入丹青，足称两奇绝。
少年新婚为之咏诗
沈约（南北朝）

山阴柳家女。
莫言出田墅。
丰容好姿颜。
便僻工言语。
腰肢既软弱。
衣服亦华楚。
红轮映早寒。
画扇迎初暑。
锦履并花纹。
绣带同心苣。
罗繻金薄厕。
云鬓花钗举。
我情已郁纡。
何用表崎岖。
托意眉间黛。
申心口上朱。
莫争三春价。
坐丧千金躯。
盈尺青铜镜。
径寸合浦珠。
无因达往意。
欲寄双飞凫。
裾开见玉趾。
衫薄映凝肤。
羞言赵飞燕。
笑杀秦罗敷。
白顾虽悴薄。
冠盖耀城隅。
高门列驺驾。
广路从骊驹。
何惭鹿卢剑。
讵减府中趋。
还家问乡里。
讵堪持作夫。
偈颂七十六首
释师范（宋代）

现成公案，何事不办。
百发百中，无边无畔。
捏不聚，拨不散。
万籁俱沉兮明月半窗，一色难分兮芦花两岸。
新晴
陆游（宋代）

兼旬不雨亦常阴，一日新晴抵万金。浦面波纹春縠细，桥头柳色曲尘深。

关山满眼愁千斛，岁月催人雪一簪。犹有强宽怀抱处，午窗睡起听鸣禽。
忆王孙
汪元量（宋代）

尘寰财色苦相萦。著爱浮华役此身。好收灵源一点真。绝贪嗔。便是逍遥到岸人。
木犀芙蓉盛开
杨万里（宋代）

先生深住万山村，雾里云包不见痕。
也被闲人知去处，芙蓉巷里木犀门。
商山路有感
白居易（唐代）

忆昨徵还日，三人归路同。此生都是梦，前事旋成空。

杓直泉埋玉，虞平烛过风。唯残乐天在，头白向江东。
郊庙朝会歌辞方皇乐歌
佚名（隋代）

礼行方泽，文物德举。
惟皇地祗，昭格来下。
奠痤玉帛，纯诚内著。
神保是享，陟降斯祐。
红云亭即事五首
方回（元代）

三十余年事，千纷复万纭。
战尘飞白羽，花事梦红云。
园契更为王，州符阅几君。
池声送今古，犹似旧时闻。
重别李评事
王昌龄（唐代）

莫道秋江离别难，舟船明日是长安。
吴姬缓舞留君醉，随意青枫白露寒。
宋传道挽词二首
韩元吉（宋代）

德履无遗恨，弦歌有去思。
养亲三釜乐，作郡十年迟。
壮志沈黄壤，英游闭赤墀。
丰碑颂遗爱，谁为继罗池。
一七令 对梅花作
许德蘋（清代）

梅。梅。潇洒，芳菲。玉为骨，冰为肌。姑射清绝，寿阳娇奇。

花分南北艳，寒忍雪霜欺。千树初传春信，一枝独占花魁。

谁识孤标能鉴水，除非白石更无词。
鹧鸪天
杨无咎（宋代）

湖上风光直万金。芙蓉并蒂照清深。须知花意如人意，好在双心同一心。

词共唱，酒俱斟。夜阑扶醉小亭阴。当时比翼连枝愿，未必风流得似今。
琐窗寒 再和豁轩
林朝崧（清代）

未惯生离，那堪死别？隔重泉远。欲寻去处，妙子稠桑难唤。

乍新欲双栖未安，叹伊福薄侬缘浅。忆廿年流落，牛衣鸿案，苦俱尝遍。

长短，前因恋。纵早替量珠，未成孤雁。知音会意，争似倩魂难返。

对灯前春风画图，绿窗鬓影长梦见。忏情痴便欲灰心，去乞伊蒲饭。
颂古十二首
释智深（宋代）

崔颢曾题黄鹤楼，上头春色少人游。
清香已逐残春去，无限狂蜂恋不休。
奉挽二十一叔父慎郡王
弘瞻（清代）

悲风无端来，朱炎生凛冽。咫尺紫琼岩，幽明顿隔绝。

平生与我厚，古意相劘切。骚坛许联吟，绮筵时促膝。

过从喜独便，欢娱难具述。百年似风镫，修短本难诘。

所恨贤豪身，颓萎太匆卒。耿耿怀抱间，作恶那可说。

哭声撼穹阊，哀哀耸毛发。痛定转生疑，迷罔坐一室。

检点旧云烟，两㡠骊珠匹。讵知谆恳意，即此兆永诀。

天朝笃宗亲，优诏蒙矜恤。叔其可无憾，而我转萧瑟。

悲哉三友图，早见霜松折。宾客助凄怆，琴书防散逸。

盖棺事则已，流芬凭史笔。物望俪间平，千秋高郁崒。
任公仙台祠堂
陈铸（宋代）

任公何代此升仙，万仞仙台倚翠巅。
石径层层封绿藓，松萝步步拂青烟。
海中岛屿分诸国，野外云霞萃一川。
贤守乘秋纵登赏，不妨吟到夕阳天。
呈资政宋尚书
张方平（宋代）

当年留钥守陪都，龙坂因兹得曳裾。北海一章惭鸷鸟，松江三曳厌鲈鱼。

贾生感事多垂涕，园令居閒辄著书。独恃明公念孤介，东郊未去逐长沮。
念奴娇
佚名（宋代）

乘鸾驾鹤，问神仙何日，崧高生甫。飞下琼台，因报道，恰是今年夏五。饮了蒲觞，才经半月，昴宿行初度。荣华富贵，一时都由分付。
曾记三月春浓，花风烂熳，吹散鸳鸯侣。虽则烧香遥祝寿，争似手斟香醑。便驾云軿，去登绣阁，说个诚心语。蟠桃熟未，请伊亲问王母。
江村晚望
释斯植（宋代）

何处问归程，沧茫入句清。云生峰顶白，月近水边明。

芳草连平楚，晴楼出远城。此身南北外，渔火是闲情。
松
卢士衡（唐代）

云外千寻好性灵，伴杉陪柏事孤贞。招呼暑气终无分，

应和凉风别有声。细雨洒时花旋落，道人食处叶重生。

如逢郢匠垂搜采，为栋为梁力不轻。
浣溪沙
陈克（宋代）

窗纸幽幽不肯明。寒更忍作断肠声。背人残烛却多情。

合下心期唯有梦，如今魂梦也无凭。几行闲泪莫纵横。
壬午
文天祥（宋代）

忆昔三月朔，岁在火鼠乡。
朝登迎銮镇，夜宿清边堂。
于时坌飙迎，阳精暗无芒。
胡羯犯彤宫，犬戎升御床。
惨淡铜驼泣，威垂朱鸟翔。
我欲疏河岳，借助金与汤。
吾道率旷野，绕树空徬徨。
慷慨抚鳌背，艰关出羊肠。
扶日上天门，随云拜东皇。
我逖誓兴晋，郑畋义扶唐。
人谋岂云及，天命不于堂。
泗水沉洛鼎，蓟丘植汶篁。
瑶宫可敦后，玉陛单于王。
革命旷千古，被发绵八荒。
海流忽西注，天旋俄右方。
嗟予俘为馘，万里劳梯航。
秋风上瓯脱，夜雪卧桁杨。
南冠郑大夫，北窖苏中郎。
龙蛇共窟穴，蚁虱连衣裳。
周旋溲勃间，宛转沮洳场。
漠漠苍天黑，悠悠白日黄。
风埃满沙漠，岁月稔星霜。
地下双气烈，狱中孤愤长。
唯存葵藿心，不改铁石肠。
断舌奋常山，抉齿厉睢阳。
此志已沟壑，馀命终岩墙。
夷吾不可作，仲连久云亡。
王衍劝石勒，冯道朝德光。
末俗正靡靡，横流已汤汤。
馀子不足言，丈夫何可当。
八月七日被命上会稽沿途所历拙於省记为韵语
魏了翁（宋代）

新妇尖连赵家墺，憩龙山望上皇村。
若言此兆为前定，人事是非都不论。
吕望非熊
邵定（宋代）

吕望非熊，□□□伯与太千，
千千岁，无此逢。
使伯蚤而出猎兮，千方沽酒之匆匆。
使伯迟而出猎兮，千已埋骨乎东海之东。
潦倒龙锺，齿豁头童。
谁知而韬略胸，谁知而干戈功。
邂逅一笑芦花中，未语肝膈先玲珑。
望杀我家白头翁，我车辘辘千我同，
盍归乎来造我丰。千亦当哀人命穷，
霜髯一掀许之从。毕郢宰木悲我风，
嗟嗟往事随飞鸿。宇宙飘忽未有终，
波涛汹涌愁拍空。鸥边多少閒英雄，
黄馘著书钓夕红。夜半梦起搥蛟龙，
岂不欲往烟雾重，西山日断无来踪。
伯之来兮民之福，伯不来兮千何哭。
鲈鱼肥，莼菜熟。
郭熙关山雪霁图
苏伯衡（明代）

昔我北游月在衤昔，兼旬犯雪度雄霸。
千里万里皆瑶琨，高迷丘垤低迷罅。
朔风烈烈尘不惊，中野萧条但桑柘。
仆夫股栗面削瓜，身上破褐才掩髂。
长途日暮行不前，回顾堪怜那忍骂。
前车既断后车绝，停骖独宿道旁舍。
床头土锉郁生薪，村酒沽来敢论价。
卧听枥马龁枯荄，展转无眠疑不夜。
忽然朝光入瓮牖，主仆瞥见互惊讶。
揽衣匆匆便蓐食，如此晴明喜天借。
可辞趁暖即前程，剪拂蹇驴还自跨。
泸沟冻合疋练横，径度不用修梁架。
西山马首遥相迎，拔起人言似蒿华。
琼楼玉宇忽照眼，行行已到南关下。
时清关吏殊可人，不复谁何乃邀迓。
过关使客多于簇，或挽柴车或高驾。
闲情我正绕剡溪，吟思谁欤似清灞。
道逢轩盖何其都，骏马雕鞍蒙锦帕。
银盆炽炭蜡光燃，面面幨帷行酒炙。
徒御缤纷意气粗，错金剑具青丝靶。
行人不解说姓名，但说无非国姻娅。
狐裘貂帽讵知寒，驰驱争入柳林射。
当时有意欲赋之，计吏相煎嗟不暇。
莺花窈窕江南春，风景依依在图画。
洲头夕照
邓如昌（明代）

蹑屐登高纵远眸，洲南景色晚悠悠。渔翁醉入芦花岛，樵子声喧古渡头。

绕槛烟霞千里共，空江风月一囊收。羡鱼不禁临渊叹，冉冉韶光早下钩。
临江仙·梦后楼台高锁
晏几道（宋代）

梦后楼台高锁，酒醒帘幕低垂。去年春恨却来时。落花人独立，去雨燕双飞。
记得小蘋初见，两重心字罗衣。琵琶弦上说相思。当时明月在，曾照彩云归。(蘋 通：苹)
妙峰寺
王古（宋代）

修径转岩阿，危亭临木杪。
清明江练直，紫翠山屏绕。
林蛮献厅江，图画极天巧。
松杉韵轻风，笙箫奏云表。
心知游鱼乐，目送飞鸿杳。
浮生黄粱梦，幻事何时了。
惟应观胜妙，坐可清纷扰。
岂须登泰山，閒看诸峰小。
将赴官夔府书怀
陆游（宋代）

病夫喜山泽，抗志自年少。
有时缘龟饥，妄出丐鹤料。
亦尝厕朝绅，退懦每自笑。
正如怯酒人，虽爱不敢釂。
一从南昌免，五岁嗟不调。
朝廷每哀矜，幕府误辟召。
终然歛孤迹，万里游绝徼。
民风杂莫徭，封域近无诏。
凄凉黄魔宫，峭绝白帝庙。
又尝闻此邦，野陋可嘲诮。
通衢舞竹枝，谯门对山烧。
浮生一梦耳，何者可庆吊？但愁瘿累累，把镜羞自照。
感世
曹松（唐代）

触目尽如幻，幻中能几时。
愁来舍行乐，事去莫吞悲。
白发不由己，黄金留待谁。
耕烟得铭志，翻为古人思。
德义请赞
释师范（宋代）

义出丰年，俭生不孝。
自古自今，岂容师教。
义兮义兮知不知，官税了兮何用钞。
云台山
刘季孙（宋代）

阆州富名山，冠者云台化。幽深压岷峨，孤峭抵嵩华。
咏玉兰二首 其二
邓云霄（明代）

丽日翻惊雪满林，香薰亭榭似山阴。三花不数嵩邱树，九畹长山楚客心。

轻泛光风春未老，幽探空谷意还深。瑶姬近得青皇宠，新柳楼前亦挂金。
句
俞肇（宋代）

石根行步转，耳畔水声移。
游灵岩谒杜清献读书处次方石先生韵 其二
王弼（明代）

白纡秋瀑势，青削晚峰层。胜地雄千古，私心尽一登。

莽深僧识路，崖黑鬼藏灯。激烈思前事，凭高意气增。
前参政浙西廉访徐子方得代送别三十韵
方回（元代）

往时参大政，诸老扈先朝。
合执调元柄，犹乘问俗轺。
登良爰改纪，肃政各迁乔。
明甚奎文揭，坚能泰岳摇。
吴山悬夜月，浙水喷秋潮。
荐拔皆奇士，寅恭尽选僚。
重名三翮鼎，古韵九成韶。
混合氛祲定，因循习尚骄。
不扶儒学起，焉革庶风浇。
周继言堪考，殷因世未遥。
西湖旧精舍，南渡昔圜桥。
祠植三贤仆，书重万卷雕。
武林增炳焕，文庙郁岧峣。
不朽垂声价，无穷沸咏谣。
学肩游子夏，谟过益皋陶。
鹏运三千日，龙飞九五朝。
遐方驰币聘，曲艺齿旌招。
共拟膺三锡，何烦奉六条。
有心思绿野，无意上青霄。
壮节甘恬退，高风久寂寥。
一閒如我愿，百病应时消。
佥谓衣当{衣中加八}，公宜馆有翘。
终烦坐廊庙，未许老渔樵。
世道存元气，天时正斗杓。
围腰堪玉带，画像早金貂。
庆会逢樛木，恩荣侈蓼萧。
自怜耽杜酒，谁肯顾颜瓢。
每辱高轩过，无嫌哄市嚣。
七旬惭暮景，三载傍清标。
再见知何日，临风泪欲飘。
颂古六十二首 其二十八
释清远（宋代）

老大宗师竖指头，一生用得最风流。玄沙拗折无人会，年来年去冷飕飕。
渔庄
周砥（元代）

杨柳拂紫扃，芙蓉落晚汀。鸥眠沙嘴白，山近屋头青。

樽酒何劳劝，渔歌岂厌听。王维爱裴迪，联句不曾停。
卯醉口号
贺铸（宋代）

丙寅元祐初年冬，贺老困寓京尘中。无心炙手权门热，曝背晴阳坐屋东。
题郭希吕刘咏道游雁荡诗后
叶适（宋代）

隐刘甘隐沦，老郭亦离群。自锁鱼亭月，同穿雁荡云。

排峰造龙质，悬水迸帘纹。百种聚奇怪，从君句里分。
燕脂楼子
杨万里（宋代）

楼子燕脂色，灯前艳更鲜。
看花直到晓，今夕不成眠。
题绿柳紫燕图
王褎（明代）

绿柳夏依依，差池玄鸟飞。
蹴花随别骑，衔絮点征衣。
隋渚晴烟暝，章台夕照微。
衡门相托久，应傍主人归。
南亩春耕
左国玑（明代）

朝驱白牛出，暮驱白牛返。田中雨初晴，常恐东作晚。

晨耕陇云直，春灌流泉煖。沮溺胡为劳，庞公太偃蹇。
宫漏谣
司马光（宋代）

宫漏清高处处闻，六待寂寂夜将分。
南下河梁缅诘曲，北瞻禁将郁缤纷。
黄金锁闲斗城斜，高玉楼通上帝家。
若木未光潜日月，神仙不动积烟霞。
铜壶角箭夜何长，杳杳亭亭示遽央。
复道回廊接西掖，千门万户遥当当。
宛转徘徊不能驻，复出宫城透宫树。
宫树鸟飞月欲西，烛光一道照沙堤。
龙骑聊翩拥阊阖，凤帷岑寂对狻猊。
广庭肃肃延冠带，剑佩峥嵘百神会。
施政发令四海春，庙堂垂衣天宇泰。
和东坡惠州梅花三叠 其二
方一夔（宋代）

万松岭上三家村，林下美人现香魂。淡妆素服谢雕饰，摆落玉镜尘埃昏。

散花衣祴粘不落，昨夜偶过祇树园。树下泠泠漱涧玉，乱流赤脚飞泉温。

喷成涧草万片玉，阴崖未肯希春暾。自怜艳质媚幽独，拄杖敲铿谁过门。

相期但有月知状，不用椽笔书要言。花应一笑饮我语，随风飞坠双银樽。
临江仙·扪窗摸户入房来
邢俊臣（宋代）

扪窗摸户入房来。笙歌归院落，灯火下楼台。
偈颂一百一十七首
释绍昙（宋代）

茅舍春深，韶华可人。
山花裛翠，烟草如茵。
况有寻幽客至，锦囊烟句，
藜杖挑琴。握手松根同一笑，
高风曾不护东林。
登楼
邹浩（宋代）

荜门真蚁穴，旷快一登楼。天地投双睫，诗书落九州。

栏杆元诘曲，日脚更迟留。借问同来客，能同此意不。
叶落
吴融（唐代）

红影飘来翠影微，一辞林表不知归。伴愁无色烟犹在，

替恨成啼露未晞。若逐水流应万里，莫因风起便孤飞。

楚郊千树秋声急，日暮纷纷惹客衣。
偈七首
释法泰（宋代）

火云烧田苗，泉源绝流注。
婆竭大龙王，不知在何处。
【双调】沉醉东风_钓台貂裘敝
张可久（元代）

钓台
貂裘敝谁怜倦客，锦笺寒难写秋怀。野水边，闲云外，尽教他鸥鹭惊猜。溪上良田得数顷来，也敢上严陵钓台。
湖上
垂杨柳无人自舞，提葫芦有意相呼。酒醒时，花深处，插花枝满头归去。莫惜千金倒玉壶，春已近梨花暮雨。
元夜
明月无心紫箫，夕阳何处蓝桥？蕙帐寒，梅花落，故人稀渐疏谈笑。看见鹅黄上柳条，等闲放元宵过了。
幽居二首
脚到处青山绿水，兴来时白酒黄鸡。远是非，绝名利，腹便便午窗酣睡。鹦鹉杯中昼日迟，到强似麒麟画里。
笑白发犹缠利锁，喜红尘不到渔蓑。八咏诗，三闾些，收拾下晚春工课。茅舍疏篱小过活，有情分沙鸥伴我。
赠别河南李功曹
韦应物（唐代）

耿耿抱私戚，寥寥独掩扉。
临觞自不饮，况与故人违。
故人方琢磨，瑰朗代所稀。
宪礼更右职，文翰洒天机。
聿来自东山，群彦仰馀辉。
谈笑取高第，绾绶即言归。
洛都游燕地，千里及芳菲。
今朝章台别，杨柳亦依依。
云霞未改色，山川犹夕晖。
忽复不相见，心思乱霏霏。
悲哉孔子没
王安石（宋代）

悲哉孔子没，千岁无麒麟。
蚩蚩尽鉏商，此物谁能珍。
汉武得一角，燔烹诬鬼神。
更以铸黄金，传夸後世人。
叠嶂楼
宋祁（宋代）

霍射盘西北，高楼胜览并。
景閒思谢守，名重拟宣城。
天阙云来缓，风微鸟去轻。
客忧销更有，须到此中倾。
赠卫铸生先生即以送行
方仁渊（清代）

弱水蓬莱万里还，虞椒倾盖识朱颜。书传玉板兰亭外，人在林逋魏野间。

老去渐于诗律细，兴来犹对酒杯顽。怆怀我亦天涯客，莫学闲云忘故山。
送亲上人乞食三首 其一
释德洪（宋代）

荆簪女，工采桑。画鸦女，衣罗纨。赤脚人，趁兔鹿。著靴人，饱食肉。

百丈出家不害痴，一日不作一日饥。后生十指不点水，得便宜是落便宜。

亲禅学道不檐板，自然公办私亦办。新年持钵走衡湘，要令一众毛孔香。
遣兴
韦庄（唐代）

如幻如泡世，多愁多病身。乱来知酒圣，贫去觉钱神。

异国清明节，空江寂寞春。声声林上鸟，唤我北归秦。
分少陵诗句寿渔乐先生七十 其二 生字
韩雍（明代）

春秋倏云迈，林泉寄馀生。有子经济才，宪府蜚英声。

推封拜嘉经，龙章下承明。乌纱豸锦袍，白日昭光荣。

人生有斯乐，况值时治平。仰天一大笑，举杯劝长庚。
次韵答赵文卿四首
陈造（宋代）

平日诗声不易班，联翩属我未应悭。
得无纸贵咸阳市，当有人逢饭颗山。
自笑
王禹称（宋代）

年来失职别金銮，身世漂沦鬓发残。贫藉俸钱犹典郡，老为郎发是何官。

开樽暂喜愁肠破，堆案仍劳病眼看。自笑不归田里去，谩将名姓挂朝端。
次韵雪窦主同少野见寄
陈著（宋代）

谁肯寄衰翁，当年应梦熊。
知心廑惠远，载酒寿扬雄。
古道今犹在，清交老更丰。
和诗不尽意，极目万山中。
踪迹
韩偓（唐代）

东乌西兔似车轮，劫火桑田不复论。

唯有风光与踪迹，思量长是暗销魂。
淳熙十二年加上太上皇帝太上皇后尊号十一首
佚名（隋代）

圣明太上，天子有尊。
玉坐高拱，慈颜睟温。
震禁嘉承，朝弁昈分。
盛礼缛典，邃古未闻。
破屋 其二
蓝智（明代）

破屋三间不自聊，西风篱落草萧萧。图书满座嗟撩乱，车马何人问寂寥。

四壁秋声连蟋蟀，一枝寒雨共鹪鹩。欲知环堵家家乐，愿见兵戈处处销。
贫病
陆游（宋代）

贫至今年剧，真无地置锥。
判愁停贳酒，忍病罢迎医。
性嬾非关老，天穷岂坐诗？秋风还欲到，便可数期颐。
程参政挽诗三首 其三
洪适（宋代）

一顾驽增价，兼收雁作行。篇章非子墨，藻鉴误雌黄。

云淡番君国，年荒陆氏庄。眼看飞旐出，雨泣漫淋浪。
黄仙菴字谜
白玉蟾（宋代）

青红白黑欠中央，闻道西人已大方。
二十一人田下电，阿谁访之詹仲皇。
飞燕
谷宏（明代）

曾向乌衣国里来，暖风先到柏梁台。翱翔画阁朱扉敞，下上华堂翠箔开。

倏见秋容何处去，忽逢春色又飞回。昔年王谢门墙尽，惟有荒台长翠苔。
送王伯董入总幕
李流谦（宋代）

昔为万里别，归送北征鸿。
近接何曾数，深期本自同。
远眸眵雾嶂，短箠滑霜风。
更说无穷乐，怀中双橘红。
水
朱克诚（宋代）

浩浩无津际杳溟，烟波何处望蓬瀛。冯夷银屋千层迥，汉使星蓬一叶轻。

盈缩应随天地化，奔流不尽古今情。万方共喜风涛息，四海弦歌赞圣明。
上周益公
曹彦约（宋代）

荒村建午月，斯螽动股鸣。
借问暑方炽，何意作秋声。
自言本寒族，四海无令名。
振羽每自叹，在野神屡惊。
常恐向寒时，风霜莽飘零。
忆昨寒谷中，春风全我生。
赠我百草芳，遄我趯趯征。
是时木未茁，及此堇向荣。
感彼蟋蟀歌，日月遒以倾。
促织未成章，凄切难为听。
愿言日载阳，有鸣随仓庚。
转应曲 其八
樊增祥（清代）

桃叶。桃叶。记折缃梅赠别。归期已过蔷薇。更待明月絮飞。飞絮。

飞絮。因甚不教春住。
送乡先生林{左虎几换鱼右文}磻黄石讲会
王迈（宋代）

岁暮何时更远游，刘蕡下第我色羞。
阳春自古难为和，明月如今肯暗投。
宿诺不轻连璧友，新盟借重扞城侯。
九江傥拒鼋鳌饵，何处堪人钓钩。
寄赵仲白先辈
区仕衡（宋代）

章台杜牧之，长安孟东野。
忆君飞笔时，何处木兰下。
康素居士邵君挽诗
蔡戡（宋代）

世儒多户牖，家学自渊源。
处士多兼美，先王道益尊。
黄金散闾里，白玉掩丘原。
猿鹤空凄怨，清江绕故园。
茶岭
冯时行（宋代）

翠岭依然在，芳根久已陈。
山灵如感旧，亦合厌荆榛。
刘廷器云山图
张宁（明代）

风流太守竹鹤翁，平生雅重真襄公。公方司马掌邦政，邂逅相见都门中。

酒酣为写江南意，超忽家园坐中致。清风未许北窗眠，白头持赠东床婿。

高堂素壁悬清秋，举目直欲穷冥搜。天高地迥望不极，水漠山冥看欲愁。

初疑苕溪二三月，桑柘连村雨时歇。阴晴未定禁蚕天，烟火萧条来往绝。

又疑西湖夜向晨，朝氛宿霭迷空尘。隔林灯火读书晓，满地落花风雨春。

兴来欲趁扁舟渡，苍茫不见行人处。鸥波亭上是耶非，放鹤坡头到曾未。

连云天栈乱石滩，处处逢人行路难。鉴湖盘谷远莫及，安得此境终盘桓。

何翁山水真足数，此幅由来倍清古。粗毫淡墨意自适，未必经营心独苦。

子昭舜举直细工，元晖彦敬高同风。世间能事不受迫，识画惟有青鞋翁。
续韦蟾句
武昌妓（唐代）

悲莫悲兮生别离，登山临水送将归。

武昌无限新栽柳，不见杨花扑面飞。
怀仙吟二首
白玉蟾（宋代）

坐见云来复云去，楼里朝朝还暮暮。
人间天上梦悠悠，把酒长吁知几度。
不堪吞吐良亦苦，暗想珠宫欠良遇。
临风对月但无言，无言即是怀仙处。
寄老溪上人
蒲寿宬（宋代）

已知山是石，挂起碧筇条。
家在黄梅树，门当独木桥。
寡交因犬恶，默坐听蝉调。
同道何时过，心慵不见招。
读王摩诘诗爱其散发晚未簪道书行尚把之句因
陆游（宋代）

仕宦五十年，所至不黔突，取鱼固舍熊，挟兔那恨鹘。
退归息厌厌，谁敢书咄咄。
屋穿每茨草，驴瘦可数骨。
秋风忽已厉，落叶衬残月，脱巾坐中庭，清冷入毛发。
林知常惠白酒六尊仍示酒法作十韵谢之
王十朋（宋代）

老去生涯付杯酒，种秫辛勤三百亩。东皋遗法嗟失传，蜜汁齑浆不通口。

迩来软饱经月无，岂有清欢对朋友。百钱强就村媪醉，终夜蔬肠作雷吼。

先生祇把文字耕，妙意能施杜康手。怜我新愁馀万斛，那更浇肠无五斗。

分惠青州六从事，秘法兼蒙传肘后。便同北海歌不空，免似东坡叹乌有。

嗟予偃蹇老更饕，感激故人情意厚。会须续遣白衣来，篱畔黄花欲重九。
挽赵集贤□□□三首
陈著（宋代）

三年集贤院，一老无游身。
镫火影相吊，家山眉两颦。
生还空有日，病卧竟无晨。
瞑敛夫何憾，同朝多故人。
台湾偶作
林庆旺（清代）

跋涉双洋任太虚，尘氛越国好删除。长披云树为疆界，尽为韨删入券书。

竹户日窥诗史案，海天风叩首阑居。有怀砥柱难投笔，几载凄凉志未舒。
久雨三首
曹勋（宋代）

蚀余仍苦雨，犹尔晦阳晖。
浩浩陂三尺，家家水半扉。
汩陈非佛意，昏垫盖天机。
祈恳须冥造，当仁要达微。
赠刘矮跛相士
文天祥（宋代）

媻姗三尺躯，举止如不扬。
瞻视照肝胆，音吐何琅琅。
君看水中凫，不及鹤胫长。
昔闻夔怜蚿，未闻一足僵。
万物各自适，形色安足量。
子言良有理，与子持酒浆。
南诏碑歌
刘大绅（清代）

开元宰相魏公逝，金鉴千秋瓦砾视。天宝宰相杨国忠，不恤唐家帝业坠。

御史太守皆重官，何况堂堂节度使。辨明贿入权门中，未夕龙光已立致。

南边云下为荒陬，此辈安能万里寄。诛求法令交相加，如以饥狐饿虎喂。

狼子在野心难驯，不德何鹿不走避。知古既绝姚隽朝，王煜亦贪蒙舍利。

国小众分听指挥，以一并五制不易。可怜宗女归南蛮，龟兹乐部远颁赐。

敬义未还虔陀张，上位贪淫太纵恣。饮鸩难酬君王恩，辱国空贻将帅愧。

当年若省杨罗颠，何至中官逞魑魅。鲜于仲通何人哉，甫薄白崖敌已备。

军将俭魏虓虎如，天运空作点苍次。西洱河边金鼓衰，八万唐兵剩有二。

胡颜遁去生见人，请看吐蕃正得意。南国大诏兄弟邦，金印煌煌号东帝。

冠带珂贝驼马牛，倚祥乐进捧册至。凤子大将有告身，赞普钟且改元志。

遂令李宓何履光，再将十道重兵弃。军忌深入犹不知，一遁一沈并可詈。

竟筑京观龙尾关，二十余万国殇胔。是时君王方色荒，沈香亭畔艳妻醉。

宰相掩败仍叙功，在朝文武半谐媚。南蛮拍手笑不休，德化丰碑蹲赑屃。

其心自望唐使来，其言深荷吐蕃庇。官寮宠幸都寻常，尽载碑阴发长喟。

降人郑回甘撰文，流寓御史乃作字。是为天宝十有三，明载天子幸蜀地。

我闻稗史言战时，阁逻凤妃术怪异。阁陂和尚凤其昆，一朝千里忘险陂。

煌煌天朝十万兵，维彼妖人歼其类。固知此语荒唐多，干羽两阶有往事。

白衣山人亦吾师，招抚吐蕃断右臂。蜀中镇抚兼得人，铎槊郁刃纳天吏。

头盘跳脱金银光，乐部歌姬老犹侍。足明向背当日心，忧国有人定殒泪。

惜哉一叛四十年，封岳祀渎已僣儗。太和门外望残碑，欲揽天威径前辔。

天子须圣宰相贤，其次以谋或以智。前有李泌后韦皋，高骈继之快人意。

不见贞观细奴逻，刺史锦袍早在笥。
立春帖子·太上皇后阁
周必大（宋代）

东风一夜转熙台，日上瑶池绮席开。
可但六宫环佩响，重孙满眼贺春来。
柳枝辞九首
成彦雄（宋代）

轻笼小径近谁家，玉马追风翠影斜。

爱把长条恼公子，惹他头上海棠花。

鹅黄剪出小花钿，缀上芳枝色转鲜。

饮散无人收拾得，月明阶下伴秋千。

东君爱惜与先春，草泽无人处也新。

委嘱露华并细雨，莫教迟日惹风尘。

句践初迎西子年，琉璃为帚扫溪烟。

至今不改当时色，留与王孙系酒船。

绿杨移傍小亭栽，便拥秾烟拨不开。

谁把金刀为删掠，放教明月入窗来。

远接关河高接云，雨馀洗出半天津。

牡丹不用相轻薄，自有清阴覆得人。

掩映莺花媚有馀，风流才调比应无。

朝朝奉御临池上，不羡青松拜大夫。

王孙宴罢曲江池，折取春光伴醉归。

怪得美人争斗乞，要他秾翠染罗衣。

残照林梢袅数枝，能招醉客上金堤。

马娇如练缨如火，瑟瑟阴中步步嘶。
缑山子晋祠以下陪太尉钱相公游嵩山七章其三
梅尧臣（宋代）

灵祠古殿深，少室群峰碧。
行雨欲随车，望岩非化石。
常闻兰气蒸，谁奠椒香液。
寄谢洛川妃，淩波定何益。
点绛唇
史浩（宋代）

我为劳生，自怜浪迹天涯遍。如今春换。又是孤萍断。

谁信年时，老子情非浅。思量见。画楼天远。花倚夕阳院。
胡笳十八拍十八首010
王安石（宋代）

寒声一夜传刁斗，云雪埋山苍兕吼。
诗成吟咏转凄凉，不如独兕空搔首。
漫漫胡天叫不闻，胡人高鼻动成群。
寒尽春生洛阳殿，回首何时复来见。
游鹿门不果
曾巩（宋代）

方舟下秋濑，已远汉南城。
念昔在郡日，苦为尘网婴。
低心就薄禄，实负山水情。
鹿门最秀发，十里行松柽。
宿幌白云影，入窗流水声。
庞公昔抱道，遯世此躬耕。
风雨塞天地，伺晨独先鸣。
故岩但闻说，已觉醒朝酲。
及兹道途出，谓谐猿鹤迎。
顾值深泞阻，独怜幽思并。
不踏苏岭石，虚作襄阳行。
与歌者陈郎
陆圻（明代）

落日横江老白蘋，同乡停问一相亲。未嫌李尉翻新曲，偏喜何戡是旧人。

玉管漫吹秋月白，红牙曾按绮筵新。坐中恐有伤心客，莫唱伊凉《水调》频。
界首
戴粟珍（清代）

群峭摩青苍，横空排大翮。水阻山怒争，怒积不可泄。

拔地峙一峰，太空独横绝。天骨琢苍秀，云根耸孤特。

造化始何年，积此万古铁。坚绽土花青，瘦绉古苔黑。

独力障长江，狂澜欲倒曳。豪气为之扬，浩歌震林樾。
寄元叔
李正民（宋代）

湖海飘零畏甲兵，敢将笔墨论功名。好官未忆羊元保，万户难侯李北平。

智短云霄曾踠足，老来农圃合谋生。王维荐弟虽无愧，尚恐诸公厌祢衡。
溪寺水阁闲眺因寄宋使君
贯休（唐代）

溪木萧条一凭阑，玉霜飞后浪花寒。钓鱼船上风烟暝，

古木林中砧杵干。至竟道心方始是，空耽山色亦无端。

谁如太守分忧外，时把西经尽日看。
渔樵问答歌
唐寅（明代）

渔翁舟泊东海边，樵夫家住西山里。
两人活计山水中，东西路隔万千里。
忽然一日来相逢，满头短发皆蓬松。
盘桓坐到日灼午，互相话说情何浓。
一云深山有大木，中有猛虎吃人肉。
不如平原采短薪，无虑无忧更无辱。
一云江水有巨鳞，滔天波浪惊剎人。
不如芦花水清浅，波涛不作无怨心。
吾今与汝要知止，凡事中间要谨始。
生意宜从稳处求，莫入高山与深水。
游仙词四章寿杨母次刘五清韵 其四
边贡（明代）

江流山色绕金堂，管领年华入寿觞。仙家自与人间别，千岁都来一刻长。
玉山李道会颜则求着福庆观记以黄谷二十六咏见示用韵以寄 其十九
郑真（明代）

甲煎香残玉宇开，步虚词罢舞三台。山空水静秋如海，报道缑仙跨鹤来。
寄题徐都官吴下园亭
胡宿（宋代）

吴下新居树石中，绿岩香叶一重重。潺湲枕上闻流水，缥缈檐重见好峰。

山客对棋閒觅劫，野僧留话几侵钟。由来止足前贤事，他日何惭邴曼容。
寄题不碍云轩二首
丁黼（宋代）

杰阁临无地，仙家小洞天。
循檐自来往，非雾亦非烟。
明皇帝挽歌
郑丹（唐代）

律历千年会，车书万里同。固期常戴日，岂意厌观风。

地惨新疆理，城摧旧战功。山河万古壮，今夕尽归空。
戏书山水枕屏四段 其四
李彭（宋代）

复阁耿苍烟，斜晖挂木末。卷帆何处船，危樯待明发。
九日独酌
岑澄（清代）

瑟瑟寒云旅雁哀，故人消息滞登台。罢携谢傅游山屐，暂醉陶潜赏菊杯。

泽国涛声掀枕起，中原风色拥关来。客怀屡月萧条甚，令节逢秋试一开。
过浈阳峡汉杨仆将军驻兵处
陈谟（明代）

帆过浈阳峡，攒峰剑插天。嵌岩通窈窕，石壁绝夤缘。

将军若下濑，于此驻戈船。飞鸟不敢下，声名何赫然。
过陵水县补东坡遗
释德洪（宋代）

白沙翠竹并江流，小县炊烟晚雨收。苍藓色侵盘马地，稻花香雨放衙楼。

过厅客聚观灯网，趁市人归旋唤舟。意适忽忘身是客，语音无伴始生愁。
追和故友袁世弼酬孜老四韵
郭祥正（宋代）

坐讽汤休句，闽南朱夏时。碧云生海峤，清吹散松枝。

救物宁论报，安禅不履危。江东饱芹蕨，肯赴野人期。
偈颂一百二十三首
释祖钦（宋代）

春山重重，夜雨蒙蒙。
长连床上，闭眉合眼，
睡到晓钟。心也空，
法也空，不起第二念，
坐断主人翁。进无前，
退无后。毫了参差，
便成窠臼。八月二十五，
沿山离查渡。
和御赐登第
余复（宋代）

风虎云龙岂偶然，信知盛世士多贤。
虞庠教育蒙深泽，汉殿咨询愧首延。
释褐遽沾琼宴宠，锡诗齐听玉音宣。
爱君尤国平生志，敢负周王宴乐篇。
普照观
张嵲（宋代）

欲雨春岚重，微风松韵清。泊舟古观下，卧听山鸟声。

行乐惬幽步，访僧舒远情。仙翁遁世久，岩壑自峥嵘。

丹灶颇可识，故基犹未平。何当遁世网，来此饭黄精。
即事二首
王安石（宋代）

云从无心来，还向无心去。
无心无处寻，莫觅无心处。
周五声调曲 羽调曲 三
庾信（南北朝）

百川乃宗巨海。
众星是仰北辰。
九州攸同禹迹。
四海合德尧臣。
朝阳栖于鸣凤。
灵畤牧于般麟。
云玉叶而五色。
月金波而两轮。
凉风迎时北狩。
小暑戒节南巡。
山无藏于紫玉。
地不爱于黄银。
虽南征而北怨。
实西畧而东宾。
既永清于四海。
终有庆于一人。
山鹧鸪词
徐凝（唐代）

南越岭头山鹧鸪，传是当时守贞女。

化为飞鸟怨何人，犹有啼声带蛮语。
吴市居民目予年少笑而赋此
陈炜（宋代）

五载恩光映豸袍，周询民瘼敢辞劳。闾阎不用惊年少，无限秋霜点鬓毛。
用十梅韵签冯簿
王炎（宋代）

尝试评公诗，崖岸极孤绝。
同僚笔可焚，后学巾宜折。
临池清兴为张敬惟作二首 其二
王翰（唐代）

梁园杂沓市尘红，中有幽人趣不同。门掩绿苔行白鹤，窗开苍雪落青松。

晴泥汨汨蟠蚯蚓，春水深深见活东。好似高情陶靖节，求工元不在丝桐。
端午帖子 其六 太上皇后阁
周必大（宋代）

粉团菰黍族金盘，仙朮昌阳滟玉樽。小小角弓誇射中，两宫欢燕似开元。
恩制尚书省僚宴昆明池同用尧字
苏颋（唐代）

露渥洒云霄，天官次斗杓。昆明四十里，空水极晴朝。

雁似衔红叶，鲸疑喷海潮。翠山来彻底，白日去回标。

泳广渔杈溢，浮深妓舫摇。饱恩皆醉止，合舞共歌尧。
秋
翁洮（唐代）

宋玉高吟思万重，澄澄寰宇振金风。云闲日月浮虚白，

木落山川叠碎红。寥泬雁多宫漏永，河渠烟敛塞天空。

侯门处处槐花□，献赋何时遇至公。
禁直和人饮酒
郑畋（唐代）

卉醴陀花物外香，清浓标格胜椒浆。

我来尚有钧天会，犹得金尊半日尝。
刘渊亭守台南
林鹤年（清代）

五百田横气尚雄，曾闻孤岛盛褒忠。誓心天地中原泪，唾手燕云再造功。

不信黄金能应忏，谁教赤嵌擅和戎。兵销甲洗天河夜，只手澜回力障东。
山中
陈普（宋代）

便是人间一洞天，堕樵煮茗书腾烟。
深春笋蕨千锺禄，落日渔樵三岛仙。
一脉甘泉生白石，数竿修竹对青毡。
天关九府高无路，莫助椒芹献小鲜。
病减
陆游（宋代）

病减停汤熨，身衰赖按摩。
书亏平日课，睡比故年多。
龟卜占休泰，医方校阙讹。
有时还一笑，隔浦起渔歌。
弊帷诗
王禹偁（宋代）

谪宦那堪叹弊帷，承明寓直收年骑。
满阶红药曾嘶处，六田青山忽毙时。
骏骨欲埋金价直，的颅犹爱雪离披。
贰车谩道貂冠贵，从此徒行奉一麾。
菩萨蛮（述古席上）
苏轼（宋代）

娟娟缺月西南落。相思拨断琵琶索。枕泪梦魂中。觉来眉晕重。

琶堂堆烛泪。长笛吹新水。醉客各西东。应思陈孟公。
戏题秋月
戎昱（唐代）

秋宵月色胜春宵，万里天涯静寂寥。
近来数夜飞霜重，只畏娑婆树叶凋。
半江遇风涛其势危甚晚示同舟
赵蕃（宋代）

言归固多欣，值险辄大怖。
方趋顺风捷，忽与奔涛遇。
得非蛟龙争，无乃雷霆怒。
我舟仅如掌，我命且如缕。
何止失人色，殆欲成狼顾。
神明力扶持，生死费调护。
平生素多艰，安坐乃其处。
便哦归来辞，勿草远游赋。
同行信同忧，相唁劳相谕。
急反浪头魂，还寻酒中趣。
口号
贾岛（唐代）

中夜忽自起，汲此百尺泉。
林木含白露，星斗在青天。
古有所思
区大相（明代）

我所思兮大海南，何以致之紫云缄，青瑶为字金作函。

波涛万里不可涉，白日忽破扶桑岚。我欲乘龙，龙不我骖。

我欲附青鸟，青鸟不我衔。将泪滴海水，为我流入明珠潭。

我既无羽翼，君亦一去无消息。从今勿复思，相思何终极。

堂前琼树枝，把君旧颜色。携手高台复几时，君在天南我天北。
食淡
戴表元（宋代）

世乱谋生拙，村深食淡能。
沙蔬羹白煮，山稻饭红蒸。
暑豉方传友，寒糟共学僧。
庖厨尚如此，未叹室生冰。
瑞鹤仙
郑元秀（宋代）

飞花闲院落。渐燕觜泥融，蜂髯香薄。风光未全恶。有出林青杏，殿春红药。东皇旧约。把余芳、一时留著。等君侯维岳佳辰，惜景为供春酌。

新乐。谁番清韵，非石非金，金城弦索。如闻荐鹗，青云外，有飞削。双凫容与，摩天东上，稳步鸾台凤阁。管平泉，尺锦归时，发犹未鹤。
闻王侍郎请老
宋祁（宋代）

未老辞荣上所褒，官閒犹寄白云曹。
海边人乐鸥先下，笼外天多鹤始高。
此路逍遥真有趣，他年侍从信为劳。
清商弟子歌声妙，谁判挥金引冻醪。
洞庭君山歌和赵总戎韵
韩雍（明代）

使君统师征不庭，长江万里飞扬舲。重湖缥缈接紫冥，风帆遥度一饭经。

船头击鼓如震霆，鼋鼍蛟龙皆隐形。君山有树高亭亭，匠石不敢加斧钉。

就中岩穴虽岭巆，隐约巨浸如一星。湘君之祠列宫庭，灵异似若司南溟。

长鲸能容李白骑，仙槎曾说张骞乘。东南形胜莫与比，欲通道路无五丁。

乃知元气自涵蓄，润泽何假行雨瓶。使君雅志凌空青，睨视泰华如枕屏。

清风与明月，相招时入船窗棂。众人昏昏君独醒，欲将丹衷荅皇扃。

腰间三尺真青萍，辟兵不用丸飞萤。渴思整顿海宇澄，乃今长驱扫膻腥。

将星昨夜光晶荧，凯歌指日在耳听。兹辰共泊长沙汀，万马不嘶风清泠。

知君此行不少停，直指南服宣威灵。瞬息岭海皆清宁，相期同蹑鸾凤翎。

慎固九有如郊坰，保我皇图亿万龄。与君相守岁寒盟，令人千秋万岁仰德馨。
山居杂诗九十首
曹勋（宋代）

幽居岁屡换，豪举欲谁作。
闲情寡赋咏，旧句漫笔削。
草茅晦小隐，笋蕨供大嚼。
不时有佳处，悠然动春酌。
广宣上人寄在蜀与韦令公唱和诗卷因以令公…诗示之
刘禹锡（唐代）

碧云佳句久传芳，曾向成都住草堂。振锡常过长者宅，

披衣犹带令公香。一时风景添诗思，八部人天入道场。

若许相期同结社，吾家本自有柴桑。
郡集虎渡亭宾主十人 其四
孔平仲（宋代）

盛比芳林会，欢非洛汭旬。国城推帅长，龟数集朋宾。

益一参卿列，增三补谏臣。天泉开象纬，日煇散光尘。

束帛蒙恩厚，玈弓校力均。论言虽幼学，柳恽实兼人。
郑尚书新开涪江二首
贾岛（唐代）

岸凿青山破，江开白浪寒。日沉源出海，春至草生滩。

梓匠防波源，蓬仙畏水干。从今疏决后，任雨滞峰峦。

不侵南亩务，已拔北江流。涪水方移岸，浔阳有到舟。

潭澄初捣药，波动乍垂钩。山可疏三里，从知历亿秋。
巫山一段云 平沙落雁
李齐贤（元代）

醉墨疏还密，残棋整复斜。料应遗迹在泥沙。来往岁无差。水暖仍菰米，霜寒尚苇花。心安只合此为家。何事客天涯。
腊日同舍郎即湖上送诸葛吏部赴胡北常平次汪
魏了翁（宋代）

绣衣衔命去，祖帐为王留。
大舶满青镜，寒云明玉舟。
岁余官事省，蜡毕吏功休。
千古行藏意，梅边细讲求。
赵都漕出示鲁直少游所书梅诗次韵
李纲（宋代）

冰散凭陵群木槁，只有梅花欺不倒。篱边野外忽嫣然，暗香解作幽人恼。

化工著意为尤物，故遣孤芳得春早。道人写照三昧手，不假丹青更妍好。

诗家也是可怜人，落笔云烟随意扫。遂令淡墨胜铅华，纸上一枝长不老。

庭中几树正垂垂，忍看飘零委烟草。会须痛饮对繁华，细把根源问苍昊。
赠争相士三首
姚勉（宋代）

玉帐元戎过福州，谁担此担向边头。
中宵欹枕难成寐，底道侬无隔夜愁。
风入松 辟兵青龙，食萝卜有感
谢应芳（元代）

青龙地脉土酥香。产玉似昆冈。可怜不入瑶池宴，到冰壶、风味凄凉。忽忆故园时序，春盘春酒羔羊。青丝生菜韭芽黄。银缕染红霜。桃花人面柔荑手，酒微酣、象箸频将。鼙鼓一声惊散，六年地老天荒。
北山作
刘克庄（宋代）

骨法枯闲甚，惟堪作隐君。
山行忘路脉，野坐认天文。
字瘦偏题石，诗寒半说云。
近来仍喜聩，闲事不曾闻。
江城子·云涛白凤贺瑶池
刘将孙（宋代）

云涛白凤贺瑶池。仗葳蕤。路芳菲。十月温汤，赐浴卸罗衣。半点檀心天一笑，琼奴弱，玉环肥。风流谁合婿金闺。露将晞。雪争晖。贝阙珠宫，环佩月中归。误杀洛滨狂子建，情脉脉，恨依依。
山行
叶茵（宋代）

青山不识我姓字，我亦不识青山名。
飞来白鸟似相识，对我对山三两声。
谢洪察院送酒
张纲（宋代）

嗜酒刘伶绝世无，春衫典尽倒天壶。造门谁为倾家酿，见客常留满眼沽。

颇讶霜威太严令，忽分春色到焦枯。一尊且作通宵醉，明日重看朝夕乌。
酒中十咏。酒旗
皮日休（唐代）

青帜阔数尺，悬于往来道。多为风所飏，时见酒名号。

拂拂野桥幽，翻翻江市好。双眸复何事，终竟望君老。
送友竹弟入京
王镃（宋代）

送君去作江湖客，我亦心飞逐海鸦。
有竹有梅须歇舫，可诗可酒便为家。
秦楼夜月听传曲，辇路春风看卖花。
吊古须瞻岳王墓，留题好句入栖霞。
熙宁以后祀高禖六首
佚名（隋代）

赫赫高禖，万世所祀。
其德不回，锡兹福祉。
蕃衍椒聊，和平芣莒。
傅类降康，世济其美。
述梦
王钦臣（宋代）

晓雪谁惊最后时，土膏方得助甘滋。岁功已觉三元近，春事何忧一览迟。

不著寒梅容触冒，半留红杏惜离披。神交彼此无劳辨，更为公题述梦诗。
和吴朝议
王洋（宋代）

小说风烟已自佳，前峰矗矗为盘牙。
千重岩壑名卿宅，一簇楼盘刺史家。
自愧虚凉无物望，难将术业向人夸。
所闻政绩刊金石，刻画无监学篆沙。
绿头鸭
晁端礼（宋代）

锦堂深，兽炉轻喷沈烟。紫檀槽、金泥花面，美人斜抱当筵。挂罗绶、素肌莹玉，近鸾翅、云鬓梳蝉。玉笋轻拢，龙香细抹，凤凰飞出四条弦。碎牙板、烦襟消尽，秋飞满庭轩。今宵月，依稀向人，欲斗婵娟。

变新声、能翻往事，眼前风景依然。路漫漫、汉妃出塞，夜悄悄、商妇移船。马上愁思，江边怨感，分明都向曲中传。困无力、劝人金盏，须要倒垂莲。拚沈醉，身世恍然，一梦游仙。
清老画双溪壁以诗谢腹
王炎（宋代）

老夫哦诗耸两肩，落笔不停称腹稿。
缘诗写出无声句，画史追腹谁得到。
为予壁上留真迹，水墨纖穠任挥扫。
石根竹树极萧森，中著羽虫疑叫噪。
虽然画意不画形，形意两全方笔老。
熟视时时自首肯，从旁见者皆称好。
师言此亦吾余事，佛祖玄关须探讨。
未宜直说色是空，不著色空斯见道。
沁园春·问舍东湖
赵善括（宋代）

问舍东湖，招隐西山，惠然肯来。有閟香兰桂，无穷幽趣，隔溪车马，何处轻埃。微利虚名，朝荣暮辱，笑尔焉能浼我哉。闲欹枕，被幽禽唤觉，午梦惊回。无言独坐南斋。好唤取芳尊相对开。待醒时重醉，疏帘透月，醉时还醒，画角吹梅。无用千金，休悬六印，荆棘谁能满地栽。人间世，任游鵾独运，斥鷃低徊。
玉虹洞二首
康与之（宋代）

睡起疏帘一半开，更无人迹过青苔。
须臾苍狗风前变，雷雨驱潮出海来。
寄从弟宣州长史昭
李白（唐代）

尔佐宣州郡，守官清且闲。常夸云月好，邀我敬亭山。

五落洞庭叶，三江游未还。相思不可见，叹息损朱颜。
寒食
陈与义（宋代）

草草随时事，萧萧傍水门。
浓阴花照野，寒食柳围村。
客袂空佳节，莺声忽故园。
不知何处笛，吹恨满清尊。
暮春吴园次招同石仲生戴沧州龚芝麓集吴船
赵开心（清代）

不涉风波似隐沦，岸桴今共集贤宾。花飞婪尾知春晚，雪上须眉信老真。

几日欲陈休致疏，百年难得称心人。论交渐觉晨星尽，慷慨杯中不计巡。
吴江舟中
张文介（明代）

向夕问舟人，吴江将至否？须傍微月中，系船好沽酒。
胡笳十八拍十八首
王安石（宋代）

燕山雪花大如席，与儿洗面作光泽。
怳然天地半夜白，闺中只是空相忆。
点注桃花舒小红，与儿洗面作华容。
欲问平安无使来，桃花依旧笑春风。
寿傅守 其六
释若芬（宋代）

桃花綵绶俨仙衣，宝带垂金腹十围。五马人生真可贵，更欣桑梓共分辉。
茅屋
陈与义（宋代）

茅屋年年破，春风岁岁来。
寒从草根退，花值客愁开。
此序添诗卷，乾坤进酒杯。
片云无思极，日暮却空回。
闻盘隐府判换阙
释居简（宋代）

两考在官当有俸，三年待次已无馀。骥虽暂展淹州佐，鹓欲成行盍内除。

湖上玄猿嗟宿草，帐中丹顶喜新雏。青冥脚脚平如砥，浩荡沧江兴弗疏。
塞垣春
杨泽民（宋代）

绣阁临芳野。向晚把、花枝卸。奇容艳质，世间寻觅，除是图画。这欢娱已紧人心也。更翰墨、新挥洒。展蛮笺、明窗底，把□心事都写。

谢女与檀郎，清才对、真态俱雅。凤枕乐春宵，绛帷度秋夜。便同云黯淡，冰霰纵横，也并眠鸳衾下。假使过炎暑，共将罗扇把。
哭芝山 其一
邵齐焘（清代）

弱冠升朝列，册府掌朝玉。清标洁冰雪，胜抱陶卷轴。

一朝堕尘洁，黾勉亲案牍。侧身俗吏中，卑栖乖素蓄。

渐萌竞进图，随众更陆陆。岂忘止足分，所觊脱衔束。

中道逢赏音，拂拭能羽肉。意气徒倾人，冒进讵为福。

君房自罹宪，安仁竟遭戮。殉惠迷所守，希荣乃招辱。

乘田与士师，贤圣有遗躅。如何忽斯义，援上务欲速。

哀哉金玉躬，一误不可赎。
送周四鸣珂
姚燮（清代）

远国一官滞，如何慰老亲？知君归计决，非为薄风尘。

所约毋相昧，吾生自有真。潞河春尚好，去矣莫逡巡。
南发留别子湘季弟
纪炅（清代）

行年将七十，客路更三千。白首留长铗，青山问薄田。

在家同逆旅，随地可栖禅。避暑知何处，华阳洞口边。
食樱笋二首
苏辙（宋代）

林竹抽萌不忍挑，谁家盈束伴晨樵。
箨龙似欲号无罪，食客安知惜後凋。
不愿盐梅调鼎味，姑从律吕应箫韶。
林间老死虽无用，一试冬深雪到腰。
九月二日自公馆迁居双泉风物幽胜作双泉诗二十韵
李光（宋代）

山腰秘灵源，初出才一线。方池湛空碧，奔驰忽萦转。

皎皎涵青蘋，累累涌珠串。夜深耿落月，澄澈静如练。

呀然旧穴深，神物或时现。邦人傥知敬，早岁起雷电。

琼山濒巨海，卤水充煎炼。凛然居其间，正味独不变。

我来卜幽居，萧洒得奇观。挹彼注两泉，渑淄忘分辨。

陶公岂虚言，掬饮逃祸难。激齿冰雪寒，晨起频嗽咽。

入腹清而冽，丹田赖浇灌。甘寒胜钟乳，精洁可羞荐。

静无蛙蜩喧，不受泥滓淀。惠泉入权门，疲人走邮传。

贪泉亦强名，闻者自鄙贱。瓶罂日夜汲，闾里悉周遍。

数椽如可老，一壑吾欲擅。时时俯清泠，照见本来面。
浪淘沙 题晓廷兄梅花小影
钱斐仲（清代）

村远酒难赊。寒透纹纱。脆貂裘裂帽檐斜。淡月黄昏风料峭，来伴梅花。

春色遍天涯。柳濯新芽。千红万紫竞韶华。陌上青骢归缓缓，可忆梅花。
和用明梅十三绝
胡寅（宋代）

若道南枝春信微，如何开向雪飞时。
却堪谢女因风句，休咏杨家腻肉肥。
游层岩
张绶（宋代）

群峰耸回环，一径上萦曲。顾瞻得层岩，庨豁凿山腹。

片云雨雹飞，勺水蛟龙缩。惟昔乘兴游，颇叹归鞍促。

念方困簿领，敢不勤栉沐。四时各有趣，一赏岂能足。

朅来俯二纪，经行遍四渎。每怀佳山水，澜僻聚燕蝠。

高才兹南来，胜赏欣所欲。披寻到幽秘，徘徊或信宿。

忘归须众同，寓意乃余独。泉声惬幽听，翠色明远目。

夕鸟归且鸣，牧牛骇而触。此行固有得，何用论祸福。

应同丁家兴，肯效穷涂哭。堂下食张仪，绨袍哀范叔。

大任或感发，一饭奚省录。邮筒奉佳篇，兀坐聊踯躅。

勉率继高韵，愿同刊涧澳。
拟陈拾遗修竹篇
永瑢（清代）

籦笼产终南，嶰壑亘深邃。湛露滋甘膏，流泉激清吹。

含气侪芸生，独秉造化粹，猗猗发崇标，垂条郁森萃。

风回玉戛音，云披色含翠。灵根待凤凰，空山辟魑魅。

昆仑万里远，圣世有嘉瑞。虚中抱宫商，《韶》、《咸》于以被。

当其植干时，坚贞有真意。松柏得其俦，桃李良自愧。

筱簜亦多材，效长终远致。缅彼有筠姿，风契结寤寐。
失调名
陈瓘（宋代）

彩衣长久。五世祥烟熏舞袖。
题潜菴
白玉蟾（宋代）

已把功名等风絮，鹤氅星冠懒成趣。
谷口人寻虎迹来，林间菴正猿啼处。
好向青山白云中，参取翠竹黄花句。
道人珍重老维摩，明日千峰万峰去。
感皇恩（寿赵总管）
叶景山（宋代）

十月小春时，蓂舒六翠。天佑皇家诞贤裔。熊罴协梦，疑是麒麟分瑞。世间无限事，都如意。

粉阵香围，香娇玉媚。春酒争持泛琼蚁，笙歌缭绕，同祝我公千岁。他年陪绿野，拼酣醉。
村东
陆游（宋代）

村西行药到村东，沙路溪流曲折通。
莫问梅花开早晚，杖藜到处即春风。
信国鲁夫人挽诗二首
陈元晋（宋代）

曾是王珪坐上人，孰知孟母德无邻。
长怀就养板舆日，一笑能回县春天。
诗感棘风知痛苦，歌翻薤露亦酸辛。
送车千两瑶塘路，奔走无从愧负薪。
游灵鹫寺堂中然独作礼开山定心尊者尊者唐人
陆游（宋代）

半世吴松理钓丝，蜀山著脚岂前知。
云堂已散三三众，卵塔空寻点点师。
戴雪数峰临峭绝，浮花一水舞沦漪。
劳生未尽能重到，应扫流尘读此诗。
又题琳师房刘行简给事墨竹
王洋（宋代）

黄门给事二千粟，日割三牲亦应足。
刘翁食俎厌膻腥，千亩渭川期满腹。
顺人束简如束刍，百钱可了三日厨。
刘翁平生几两屐，可能千亩无赢馀。
独嫌纳腹未可尽，更为挥毫写清峻。
庭空月落千丈长，老柏乔松未高劲。
锦绷稚子置腹中，铁面老人凌远风。
此君族类俱得所，多事索此霜髯翁。
腹饥眼饱徒倥偬，只说饕馋疑作俑。
何以先生日照盘，更看婵娟势飞动。
末师从此唯善看，时时更为通平安。
冬夜炉边小饮
陆游（宋代）

拥炉可使曲身直，饮酒能回槁面红。
若使金丹真入手，飞腾亦在立谈中。
和潘彦国见赠
罗公升（宋代）

风雨千山落叶秋，不知当岁泣尼丘。
仲由有勇休凭虎，宁戚虽尼且饭牛。
史笔谩贻来世恨，书生空替古人愁。
凭君局外留高着，莫道乾坤只麽休。
和陶酬刘柴桑
苏轼（宋代）

红藷与紫芽，远插墙四周。且放幽兰春，莫争霜菊秋。

穷冬出瓮盎，磊落胜农畴。淇上白玉延，能复过此不？

一饱忘故山，不思马少游。
和陶咏二疏
苏轼（宋代）

二疏事汉时，迹寓心已去。
许侯何足道，宁识此高趣。
可怜魏丞相，免冠谢陋举。
中兴多名臣，有道独两傅。
世途方毂击，谁肯行此路。
是身如委蜕，未蜕何所顾。
已蜕则两忘，身後谁毁誉。
所以遗子孙，买田岂先务。
我尝游东海，所历若有素。
神交久从君，屡梦今乃悟。
渊明作诗意，妙想非俗虑。
庶几二大夫，见微而知著。
梅花集句 其二○一
李龏（金朝）

渔舸汀鸿外，霜天似水清。更无花上月，新句与谁评。
无题 其四
刘昌（明代）

辞汉仙人去不存，偶因消渴望金盆。晚风邻笛吹花落，秋雨门金上藓痕。

曾见鸣銮迎帝子，岂知灵鹊误天孙。沉香亭北春如海，招得三生石上魂。
仙岩道间
赵蕃（宋代）

兹岩如许深，中乃一物无。
非仙莫能幻，故即岩之呼。
何代有禅莫，孑焉寄褐蒲。
名字不可考，种松今欲枯。
我来值雪后，阴崖尽成晡。
茶罢摄衣起，巾车问前途。
前冈云气敷，后岭两脚暗。
宵安礼贤枕，蚤赴天心饭。
奔驰亦云极，憇息宁恤蹔。
自犹厌登车，况乃躬负担。
行年甫三十，道里遍千万。
怀哉坐一饥，使我历诸患。
长卿病故多，次山仕真漫。
盍整旧时书，归欤老山涧。
宋公宅送宁谏议
宋之问（唐代）

宋公爰创宅，庾氏更诛茅。间出人三秀，平临楚四郊。

汉臣来绛节，荆牧动金铙。尊溢宜城酒，笙裁曲沃匏。

露荷秋变节，风柳夕鸣梢。一散阳台雨，方随越鸟巢。
送晦岩佛光法师归天竺
释文礼（宋代）

飏下天台故纸堆，为搜言外蒋山来。
浙翁拶到无栖泊，谓实情忘撒手回。
次华使张承宪公游汉江
申光汉（明代）

天上河源落五台，楼前澄影隔尘埃。
杨花春尽帆归远，楮岛烟消雁影来。
物色不随游子去，芳樽今为使君开。
三韩胜地皆方丈，更借仙风倾一杯。
寺居清晨
刘复（唐代）

高枕对晓月，衣巾清且凉。
露华朝未晞，滴沥含虚光。
隔竹闻汲井，开扉见焚香。
幽心感衰病，结念依法王。
青冥早云飞，杳霭空鸟翔。
此情皆有释，悠然知所忘。
秋夜
贾蓬莱（元代）

幽兰露华重，罗幌凉风动。
木匣掩香纨，绣衾谁与共。
萤影度疏帘，兽炉寥寥烟。
银缸芳焰灭，自脱翠花钿。
昼坐
张印（清代）

忆昔姑在堂，早起视晨餐。邻鸡甫唱晓，盥洗粗已完。

汲汲入厨甫，督人理杯盘。日出及日入，迅疾如惊翰。

今乃倦失眠，动见日三竿。中间五六时，欲度良苦难。

天运有迟速，人意有悲欢。矧此夏日永，百感来循环，生者各千里，逝者直九泉。

悲来无可解，政如坐针毡。一日等一岁，羲驭无快鞭。

念此心焦郁，吾鬓俄成斑。
宿闵口毕氏三绝 其二
程敏政（明代）

秀水城东学士阡，寸心常绕瓣香前。闻君当日曾相见，屈指流光二十年。
车遥遥篇
傅玄（魏晋）

车遥遥兮马洋洋，追思君兮不可忘。
君安游兮西入秦，愿为影兮随君身。
君在阴兮影不见，君依光兮妾所愿。
六言偈四首
刘克庄（宋代）

天帝释宰元化，阿修罗坐道场。
邀凤翔迎骨礼，受金轮补钵庄。
和李殿丞仓中对菊三首
司马光（宋代）

高士寄朝市，迥然心迹珠。
秋风太仓里，黄菊满庭隅。
陶令成诗后，王公送酒无。
遥知厌俗事，未免强踌蹰。
湖西九岩为一峰题 其四 府教岩
陈献章（明代）

府教英灵在，虺蛇不敢居。从来岩上月，只是照虚无。
寄赠华山致仕韩见素
魏野（宋代）

尽垂华发恋金门，独乞悬车未五旬。
清世一般为隐逸，碧霄两处应星辰。
绣衣脱下宁妨贵，锦帐眠来不称贫。
潇洒易添新道气，光阴难改旧风神。
老经白传方归洛，乱鄙黄公始避秦。
象简岂同青竹杖，廌冠争胜白纶巾。
世间名系昌朝客，物外衔称太华人。
醉指鰲头为别业，吟夸仙掌是比邻。
剑生尘土揩磨懒，书带烟岚{左日右煞}曝频。
石鼓晓听殊待漏，玉潭时看异迷津。
琴怜徽外声弥澹，酒爱篘中味更醇。
精细处方因疗鹤，等闲开食为迎宾。
芝田女仆皆能采，兰佩儿童亦解纫。
丹诀有灵还似性，诗篇无病恰如身。
要君计想嫌弘景，弃室翻应笑子真。
预祝全家上升日，愿停绛节许相亲。
南津胜因院亭子
陆游（宋代）

南江平无风，如镜新拂拭。
渔舟不点破，潋潋千顷碧。
阑干西北角，云散山争出。
坡陀竞南走，翠入窗户窄。
江山不世情，作意娱此客。
岂无尊中酒，豪饮非宿昔。
明当还成都，尘土埋马迹。
後岩在眼中，飞去无羽翼。
赵园饮三首
陈造（宋代）

收藏春色驻年华，珍重王孙好事家。
肯挽归骖共良夜，一天风露一林花。
元夕赐观灯应制五首 其三
陈敬宗（明代）

剑佩青霄近，峰峦翠阁重。花明金幄月，香度玉楼风。

拜舞诸蕃集，欢娱万国同。遥闻歌吹发，五色庆云中。
挽参政王公
汪应辰（宋代）

辙迹环吴蜀，艰难叹委频。
秉钧才数月，去国竟终身。
文武才猷远，经纶事业新。
襄阳耆旧传，宁复有斯人。
断编
彭汝砺（宋代）

断编尘简即吾师，万里徘徊得路迟。览照忽惊颜色古，临空叹息羽毛衰。

迂愚未尽田瞿学，庸贱空收鲍叔知。安有微波增海曲，愿因穷腊看松枝。